**AIŠKINAMASIS RAŠTAS**

**DĖL PASKATOS PRITRAUKTI AUKŠTOS PROFESINĖS KVALIFIKACIJOS SPECIALISTUS Į KLAIPĖDOS MIESTO SAVIVALDYBĘ ADMINISTRAVIMO TVARKOS APRAŠO PATVIRTINIMO**

**1. Sprendimo projekto esmė, tikslai ir uždaviniai.**

Šio sprendimo projekto tikslas patvirtinti Paskatos pritraukti aukštos profesinės kvalifikacijos specialistus į Klaipėdos miesto savivaldybę administravimo tvarkos aprašą (toliau – Aprašas).

Sprendimo projektas parengtas siekiant paskatinti aukštos kvalifikacijos specialistus rinktis Klaipėdos miestą gyvenimui ir darbui.

Klaipėdos miesto savivaldybės finansinė paskata papildytų ir pastiprintų šiuo metu VšĮ Klaipėda ID įgyvendinamas aukštos kvalifikacijos specialistams skirtas priemones: „minkštojo nusileidimo“ paslaugos, profesinių bendruomenių būrimas, persikeliančiųjų konsultavimas, Klaipėdos ambasadorių tinklo telkimas.

Vis dėlto siekiant didinti miesto žmogiškųjų išteklių potencialą reikia stiprios talentų pritraukimo ir talentų integravimo programos Klaipėdoje, į kurią įsitrauktų kuo daugiau atsakingų institucijų, tokių kaip Užimtumo tarnyba, Migracijos departamentas ir t.t. Kaip pavyzdžiu galėtų būti „International House Vilnius“ projektas, kurio tikslas centralizuotų imigracinių ir integracinių paslaugų teikimas aukštą pridėtinę vertę šalies darbo rinkoje kuriantiems specialistams iš užsienio, siekiant užtikrinti aukštos kokybės aptarnavimo lygį anglų ir rusų kalbomis įdiegiant, projekte dalyvaujančioms skirtingoms institucijoms, bendrą Klientų aptarnavimo kokybės standartą.

**2. Projekto rengimo priežastys ir kuo remiantis parengtas sprendimo projektas.**

Viena pagrindinių investicinei aplinkai aktualių sričių išlieka kvalifikuotų, aukštą pridėtinę vertę darbo rinkoje kuriančių specialistų (tiek Lietuvos piliečių, tiek ir užsienio) pritraukimas bei integracija. Ypač svarbu užtikrinti, kad būtų pritraukiami ir integruojami aukštos kvalifikacijos specialistai, dirbantys informacinių technologijų bei inžinerinės pramonės srityse, kurių poreikis Lietuvos rinkoje vis dar negali būti užtikrinamas tik vidaus specialistų pasiūla. Pažymėtina, kad netgi Covid-19 sukeltos krizės metu, informacinių technologijų ir inžinerinės pramonės sričių darbuotojų paklausa išlieka stabili, o konkrečiais atvejais (pvz., el. prekybos vystymas/ bekontakčių atsiskaitymų technologijų diegimas) netgi išaugo.

Atsižvelgiant į Pasaulio konkurencingumo indekso rodiklius, tokius kaip „Paprastumas rasti kvalifikuotus darbuotojus“ (2019 m. duomenimis Lietuva užima 124 vietą iš 140) ir „Paprastumas užsieniečių įsidarbinimui“ (2019 m. duomenimis Lietuva užima 112 vietą iš 140) bei investuotojų įvardijamus esminius investicijų Lietuvoje motyvus, tokius kaip kvalifikuota darbo jėga ir verslo aplinka, bei augančią technologijų plėtrą – yra tikslinga orientuotis į Lietuvos darbo rinkoje jau kuriančių aukštą pridėtinę vertę specialistų integravimą, bei naujų, trūkstamų sričių, pritraukimą.

Dėl demografinių problemų – emigracijos ir visuomenės senėjimo, atlyginimų skirtumų su kitais Lietuvos miestais bei kitomis ES valstybėmis, taip pat dėl į darbdavių poreikius neorientuotos švietimo politikos - darbo jėgos trūkumas Klaipėdoje yra didelis ir ateityje didės. Pažymėtina, kad pridėtinę vertę kuriančių aukštos kvalifikacijos specialistų stoka - stabdo esamų įmonių plėtrą, naujų investicijų pritraukimą ir ekonominį Klaipėdos regiono augimą. Remiantis Klaipėda ID 2020 metų atlikta žmogiškųjų išteklių trūkumo ir poreikio analize informacinių technologijų sektoriuje, matoma, kad 13,2% šios rinkos buvo neužpildyta nepaisant to, kad vidutinis atlygis šioje srityje yra nuo 1500 eurų (neto) per mėnesį. Atsižvelgus į verslo 2020 metų specialistų poreikį bei planuojamą 2021 metų IT įmonių plėtrą Klaipėdoje, matoma jog Klaipėdos IT rinka potencialiai galėtų išaugti apie 30 procentų. Tačiau dėl darbuotojų stokos įmonės plečiasi kituose Lietuvos miestuose, kuriuose šios srities specialistų pasiūla yra didesnė, taip pat galimybės darbuotojų pritraukimui iš užsienio, palankesnės.

Sprendimo projektas parengtas siekiant didinti Klaipėdos miesto patrauklumą tikslinių sričių verslams ir talentams. Paskata aukštos kvalifikacijos specialistams pritraukti yra Klaipėdos miesto savivaldybės formuojamo paskatų paketo dalis. Paskatų paketas sudarytas iš 4 paskatų: jau veikiančios „Žaliojo koridoriaus“ paskatos stambiam investuotojui ir naujai formuojamų paskatų - paskatos organizuoti konferencinio turizmo renginius Klaipėdoje, paskatos kurti naujas darbo vietas paslaugų centruose ir IRT paslaugų įmonėse Klaipėdoje ir paskatos pritraukti aukštos kvalifikacijos specialistus į Klaipėdą. Paskatų paketas (išskyrus „Žaliąjį koridorių“) tikslingai orientuotas į svetingumo ir IRT paslaugų sritis siekiant prisidėti prie miesto ekonomikos diversifikavimo, kuris išskirtas kaip vienas iš Klaipėdos miesto ekonominės plėtros strategijos tikslų.

 Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 38 punktu ir atsižvelgiant į Klaipėdos miesto savivaldybės tarybos 2018 m. balandžio 26 d. sprendimą Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“.

 Klaipėdos miesto ekonominės plėtros strategijoje iki 2030 metų suformuotas 1.5. uždavinys – „Sudaryti sąlygas pritraukti ir išlaikyti talentus“, o jo priemonės nukreiptos į talentų pritraukimo ir integracijos paslaugų gerinimą Klaipėdos mieste.

 Palankių sąlygų pritraukti ir išlaikyti talentus Klaipėdos mieste sudarymas kaip priemonė įtraukta į 2020 m. vasario 17 d. sutartį Nr. J9-652 tarp Klaipėdos miesto savivaldybės administracijos ir VšĮ „Klaipėda ID“.

1. **Kokių rezultatų laukiama.**

Paskata kaip konkretus finansinis įrankis prisidėtų prie aukštos kvalifikacijos specialistų pritraukimo į Klaipėdos miestą. Šiuo įrankiu galėtų naudotis mieste registruotos įmonės, siekiančios prisitraukti jiems reikalingus darbuotojus tiek iš kitų Lietuvos miestų, tiek ir iš užsienio.

Paskata papildytų ir pastiprintų šiuo metu VšĮ Klaipėda ID įgyvendinamas aukštos kvalifikacijos specialistams skirtas priemones.

**4. Sprendimo projekto rengimo metu gauti specialistų vertinimai.**

Sprendimo projekto rengimo metu buvo konsultuojamasi ir gautos žodinės rekomendacijos iš VšĮ „Investuok Lietuvoje“ ir Vyriausybės kanceliarijos strateginių kompetencijų grupės.

**5. Išlaidų sąmatos, skaičiavimai, reikalingi pagrindimai ir paaiškinimai.**

Remiantis Klaipėda ID paskaičiavimais (multiplikatoriaus efekto skaičiavimas), vienų metų finansinė paskata į Klaipėdos miesto biudžetą sugrįžtų per aukštos kvalifikacijos specialistų sumokamą gyventojų pajamų mokestį (GPM). Visos investuotos sumos susigrąžinimo laikotarpis – vieni metai.

|  |  |  |
| --- | --- | --- |
| Investicija(50 specialistų) | Investicijos grįžtamumas per GPM1 metai | GPM nuo papildomų darbo vietų per metus  |
| 125 000 Eurų | 206 994 Eurų | 78 387 Eurų |

**6. Lėšų poreikis sprendimo įgyvendinimui.**

Tvirtinant šį sprendimo projektą papildomų lėšų nereikia. Tačiau šio sprendimo projekto pagrindu būtų planuojamas 2022-2024 m. Klaipėdos miesto savivaldybės strateginis veiklos planas bei biudžetas, kuriame pagal patvirtintą paskatą būtų planuojamos lėšos: po 125 000 Eur. kas metai arba pagal galimybes.

**7. Galimos teigiamos ar neigiamos sprendimo priėmimo pasekmės.**

Galimos teigiamos pasekmės:

1. didinamas Klaipėdos miesto patrauklumas tikslinių sričių verslams ir talentams;
2. pritraukti aukštos kvalifikacijos specialistai į Klaipėdos miestą;
3. prisidedama prie Klaipėdos miesto IRT paslaugų įmonių plėtros;
4. sprendžiama gyventojų mažėjimo problema.

Neigiamos sprendimo projekto pasekmių nėra.

Ekonominės plėtros grupės vadovė Reda Švelniūtė